作者:韋嗣立
標題:偶遊龍門北溪忽懷驪山別業因以言志示弟淑奉呈諸大僚
內容:幽谷杜陵邊，風煙別幾年。偶來伊水曲，溪嶂覺依然。傍浦憐芳樹，尋崖愛綠泉。嶺雲隨馬足，山鳥向人前。地合心俱靜，言因理自玄。短才叨重寄，屍祿愧妨賢。每挹掛冠侶，思從初服旋。稻粱仍欲報，歲月坐空捐。助嶽無纖塊，輸溟謝末涓。還悟北轅失，方求南澗田。